CELEX: 32007R0610
Language: sl
Date: 2007-06-01 00:00:00
Title: Uredba Komisije (ES) št. 610/2007 z dne 1. junija 2007 o spremembi Uredbe (ES) št. 1725/2003 o sprejetju nekaterih mednarodnih računovodskih standardov v skladu z Uredbo (ES) št. 1606/2002 Evropskega parlamenta in Sveta glede Pojasnila 10 Odbora za pojasnjevanje mednarodnih standardov računovodskega poročanja (OPMSRP) (Besedilo velja za EGP).

2.6.2007   
            
            
               SL
            
            
               Uradni list Evropske unije
            
            
               L 141/46
            
         
      UREDBA KOMISIJE (ES) št. 610/2007
   z dne 1. junija 2007
   o spremembi Uredbe (ES) št. 1725/2003 o sprejetju nekaterih mednarodnih računovodskih standardov v skladu z Uredbo (ES) št. 1606/2002 Evropskega parlamenta in Sveta glede Pojasnila 10 Odbora za pojasnjevanje mednarodnih standardov računovodskega poročanja (OPMSRP)
   (Besedilo velja za EGP)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Uredbe (ES) št. 1606/2002 Evropskega parlamenta in Sveta z dne 19. julija 2002 o uporabi mednarodnih računovodskih standardov (1) in zlasti člena 3(1) Uredbe,
   ob upoštevanju naslednjega:
   
               (1)
            
            
               Z Uredbo Komisije (ES) št. 1725/2003 (2) so bili sprejeti nekateri mednarodni standardi in pojasnila, ki so 14. septembra 2002 še vedno obstajali.
            
         
               (2)
            
            
               Odbor za pojasnjevanje mednarodnih standardov računovodskega poročanja (OPMSRP) je 20. julija 2006 objavil Pojasnilo 10 – Medletno finančno poročanje in oslabitev, v nadaljevanju „OPMSRP 10“. OPMSRP 10 pojasnjuje, da se izgube zaradi oslabitve, ki vplivajo na dobro ime in nekatera finančna sredstva (kapitalske naložbe „na voljo za prodajo“ in kapitalski inštrumenti, ki ne kotirajo na borzi in so izmerjeni po nabavni ceni), ki so navedene v medletnih računovodskih izkazih, ne smejo razveljaviti v naslednjem medletnem ali letnem računovodskem izkazu. Pojasnilo je bilo potrebno zaradi očitnega neskladja med zahtevami mednarodnega računovodskega standarda (MRS) 34 – Medletno računovodsko poročanje, in zahtevami v MRS 36 – Oslabitev sredstev, ter določili glede oslabitve, povezanimi z nekaterimi finančnimi sredstvi v MRS 39 – Finančni inštrumenti: pripoznavanje in merjenje.
            
         
               (3)
            
            
               Posvetovanje s skupino tehničnih strokovnjakov Evropske svetovalne skupine za računovodsko poročanje (EFRAG) potrjuje, da OPMSRP 10 izpolnjuje tehnična merila za sprejetje, določena v členu 3(2) Uredbe (ES) št. 1606/2002.
            
         
               (4)
            
            
               Uredbo (ES) št. 1725/2003 je zato treba ustrezno spremeniti.
            
         
               (5)
            
            
               Ukrepi, predvideni s to uredbo, so skladni z mnenjem Računovodskega regulativnega odbora –
            
         SPREJELA NASLEDNJO UREDBO:
   Člen 1
   V Prilogo k Uredbi (ES) št. 1725/2003 se vstavi Pojasnilo 10 – Medletno finančno poročanje in oslabitev Odbora za pojasnjevanje mednarodnih standardov računovodskega poročanja (OPMSRP), kot je navedeno v Prilogi k tej uredbi.
   Člen 2
   Vsa podjetja začnejo uporabljati OPMSRP 10, kot je navedeno v Prilogi k tej uredbi, najpozneje z začetkom finančnega leta 2007; podjetja, katerih finančno leto se začenja novembra ali decembra, pa bodo začela uporabljati OPMSRP 10 najpozneje z začetkom finančnega leta 2006.
   Člen 3
   Ta uredba začne veljati tretji dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 1. junija 2007
      
         
            Za Komisijo
         
         Charlie McCREEVY
         
         
            Član Komisije
         
      
   
   
      (1)  UL L 243, 11.9.2002, str. 1.
   
      (2)  UL L 261, 13.10.2003, str. 1. Uredba, kakor je bila nazadnje spremenjena z Uredbo (ES) št. 1329/2006 (UL L 247, 9.9.2006, str. 3).
   
      PRILOGA
      MEDNARODNI STANDARDI RAČUNOVODSKEGA POROČANJA
      
                  „OPMSRP 10
               
               
                  Pojasnilo OPMSRP 10 – Medletno finančno poročanje in oslabitev“
               
            
         „Razmnoževanje je dovoljeno znotraj Evropskega gospodarskega prostora. Vse obstoječe pravice so pridržane zunaj EGS, z izjemo pravice do razmnoževanja za osebno ali drugo pošteno uporabo. Dodatne informacije so na voljo na spletni strani IASB www.iasb.org“
      
      POJASNILO OPMSRP 10
      Medletno računovodsko poročanje in oslabitev sredstev
      Sklicevanje
      
                  —
               
               
                  MRS 34 Medletno računovodsko poročanje
                  
               
            
                  —
               
               
                  MRS 36 Oslabitev sredstev
                  
               
            
                  —
               
               
                  MRS 39 Finančni instrumenti: pripoznavanje in merjenje
                  
               
            Ozadje
      
                  1.
               
               
                  Podjetje mora na vsak datum poročanja oceniti oslabitev dobrega imena, oceniti naložbe v lastniške instrumente in finančna sredstva, izkazana pri stroških oslabitev na vsak datum bilance stanja in, če je potrebno, pripoznati izgubo zaradi oslabitve na datum v skladu z MRS 36 in MRS 39. Vendar so se pogoji na poznejši datum poročanja ali bilance stanja lahko tako spremenili, da bi se izguba zaradi oslabitve lahko zmanjšala ali preprečila, če bi se ocena oslabitve izvedla samo na ta datum. To pojasnilo zagotavlja smernice, ali se lahko taka izguba zaradi oslabitve kadar koli razveljavi.
               
            
                  2.
               
               
                  Pojasnilo obravnava povezanost med zahtevami MRS 34 in pripoznavanjem izgub zaradi oslabitve pri dobrem imenu iz MRS 36 in nekaterimi finančnimi sredstvi iz MRS 39 ter učinek te povezanosti na poznejše medletne in letne računovodske izkaze.
               
            Vprašanje
      
                  3.
               
               
                  Odstavek 28 MRS 34 zahteva, da podjetje v svojih medletnih računovodskih izkazih uporablja iste računovodske usmeritve, kot jih uporablja v svojih letnih računovodskih izkazih. Določa tudi, da „pogostost poročanja podjetja (letno, polletno ali četrtletno) ne vpliva na merjenje letnih izidov. Da bi dosegli ta namen, temelji merjenje za potrebe medletnega poročanja na podatkih poslovnega leta do danega datuma“.
               
            
                  4.
               
               
                  Odstavek 124 MRS 36 določa, da „se izguba, pripoznana zaradi oslabitve dobrega imena, v naslednjih obdobjih ne sme razveljaviti“.
               
            
                  5.
               
               
                  Odstavek 69 MRS 39 določa, da „se izgube zaradi oslabitve, ki so pripoznane v poslovnem izidu za finančno naložbo v kapitalski instrument, razvrščene kot na razpolago za prodajo, ne razveljavijo prek poslovnega izida“.
               
            
                  6.
               
               
                  Odstavek 66 MRS 39 določa, da izgub zaradi oslabitve za finančna sredstva, izkazana po stroških (kot je izguba zaradi oslabitve pri nekotiranem kapitalskem instrumentu, ki ni izkazan po pošteni vrednosti iz razloga, ker njegove poštene vrednosti ni mogoče zanesljivo izmeriti), ni dovoljeno razveljaviti.
               
            
                  7.
               
               
                  Pojasnilo obravnava naslednja vprašanja:
                  Ali podjetje razveljavi izgube zaradi oslabitve, ki so bile pripoznane v medletnem obdobju pri dobrem imenu, in naložbe v lastniške instrumente ter finančna sredstva, izkazana pri stroških, če izgube niso bile pripoznane ali je bila pripoznana manjša izguba, v primeru, da je bila ocena oslabitve narejena samo na poznejši datum bilance stanja?
               
            Mnenje
      
                  8.
               
               
                  Podjetje ne razveljavi ocene oslabitve, pripoznane v prejšnjem medletnem obdobju glede na dobro ime ali naložbe v kapitalski instrument ali finančna sredstva, izkazana pri stroških.
               
            
                  9.
               
               
                  Podjetje ne razširi tega mnenja po analogiji na druga območja morebitnih navzkrižij med MRS 34 in drugimi standardi.
               
            Datum začetka veljavnosti in prehod
      
                  10.
               
               
                  Podjetje začne uporabljati to pojasnilo za letna obdobja, ki se začnejo 1. novembra 2006 ali pozneje. Spodbuja se uporaba že pred tem datumom. Če podjetje uporabi to pojasnilo za obdobje, ki se začne pred 1. novembrom 2006, mora to dejstvo razkriti. Podjetje uporablja pojasnilo pri dobrem imenu za naprej od datuma, ko je prvič uporabilo MRS 36; podjetje uporablja pojasnilo za naložbe v lastniške instrumente ali finančna sredstva, ki so izkazana pri stroških, za naprej od datuma, ko je prvič uporabilo merila za meritve MRS 39.